text: Daniel Agger på vej til Esbjerg
  16 september 2014 kl. 06.52
  Esbjerg fB forventer ekstraordinær interesse for den næste hjemmekamp på Blue Water Arena, opgøret mod Brøndby IF, søndag den 28. september, som bliver Daniel Aggers første optræden i provinsen efter hans tilbagevenden til dansk fodbold oven på over otte sæsoner i Liverpool FC.
  Daniel Aggers tiltrækningskraft blev dokumenteret, da over 25.000 tilskuere var på plads til Brøndbys kamp mod Randers FC søndag - uden at få stjernen at se i aktion ud over en let opvarmning og som modtager af en blomsterbuket.
  - Vi vil naturligvis gøre alt for at skabe en festlig ramme om kampen mod Brøndby og Daniel Aggers første kamp uden for hovedstadsområdet, siger Esbjerg fB's adm. direktør, Søren Poulsen.
  Daniel Agger forventes at få debut søndag mod FC København i Parken søndag den 21. september.
  Kampen mellem Esbjerg fB og Brøndby finder sted søndag den 28. september kl. 19.00 på Blue Water Arena.
  